U-I-127/97
Natisni
Opravilna št.:
U-I-127/97
Datum odločitve:
19. 6. 1997
Objavljeno:
OdlUS VI, 95
ECLI:
ECLI:SI:USRS:1997:U.I.127.97
Akt:
Sporazum o določitvi kriterijev in delitvi premoženja med Mestno občino Velenje, Občino Šoštanj in Občino Šmartno ob Paki (Uradni list Občine Šoštanj, št. 3/97), 1., 5., 6. in 7. točka
Izrek:
Pobuda za začetek postopka za oceno zakonitosti 1., 5., 6. in 7. točke Sporazuma o določitvi kriterijev in delitvi premoženja med Mestno občino Velenje, Občino Šoštanj in Občino Šmartno ob Paki se zavrže.
Evidenčni stavek:
Sporazum o določitvi kriterijev in delitvi premoženja med naslednicami bivše občine ni predpis, zato je Ustavno sodišče pobudo zavrglo.
Geslo:
Nepristojnost Ustavnega sodišča za oceno zakonitosti sporazuma o delitvi premoženja med občinami, ker ne gre za splošni predpis.
Občine, preoblikovanje, urejanje medsebojnih premoženjsko pravnih razmerij.
Pravna podlaga:
Zakon o lokalni samoupravi (ZLS), 100. čl.
Zakon o Ustavnem sodišču (ZUstS), 21., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Peter Rezman, Šoštanj
Datum vloge:
8. 5. 1997
Vrsta odločitve:
sklep
Vrsta rešitve:
zavrženje
Dokument:
US18398
Dokument v PDF obliki:
U-I-127-97.pdf
115 KB
Prenesite datoteko
U-I-127/97
19.6.1997
S K L E P
Ustavno sodišče je v postopku za preizkus pobude Petra Rezmana iz Šoštanja na seji dne 19.6.1997
s k l e n i l o :
Pobuda za začetek postopka za oceno zakonitosti 1., 5., 6. in 7. točke Sporazuma o določitvi kriterijev in delitvi premoženja med Mestno občino Velenje, Občino Šoštanj in Občino Šmartno ob Paki (Uradni list Občine Šoštanj, št. 3/97) se zavrže.
O b r a z l o ž i t e v
1. Pobudnik je dne 8.5.1997 vložil pobudo, v kateri zatrjuje neskladnost v izreku tega sklepa navedenih določb Sporazuma o določitvi kriterijev in delitvi premoženja med Mestno občino Velenje, Občino Šoštanj in Občino Šmartno ob Paki (v nadaljevanju: Sporazum) z 100. členom Zakona o lokalni samoupravi (Uradni list RS, št. 72/93, 6/94, 57/94 in 14/95 - v nadaljevanju: ZLS). Pobudnik meni, da je Sporazum nezakonit, ker naj bi temeljil na nezakoniti premoženjski bilanci. Nadalje tudi meni, da so si občine prilastile lastnino javnih vzgojnovarstvenih in osnovnošolskih zavodov, ki ni pripadala prejšnji občini Velenje, ampak naj bi bila to lastnina zavodov.
2. Ustavno sodišče na podlagi 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) med drugim odloča o ustavnosti in zakonitosti predpisov in splošnih aktov za izvrševanje javnih pooblastil.
3. Izpodbijani sporazum ureja medsebojna premoženjskopravna razmerja pravnih naslednic bivših občin na podlagi Zakona o lokalni samoupravi (Uradni list RS, št. 72/93, 6/94, 57/94 in 14/95 - v nadaljevanji ZLS), ki v 100. členu ureja način delitve premoženja bivših občin in določa, da morajo nove občine urediti premoženjska razmerja sporazumno. Na podlagi teh zakonskih določb so pravne naslednice bivše občine Velenje (Mestna občina Velenje, Občina Šmartno ob Paki in Občina Šoštanj) sklenile izpodbijani sporazum.
4. Za oceno zakonitosti izpodbijanih določb Sporazuma Ustavno sodišče ni pristojno, ker vsaj v izpodbijanih določbah Sporazum nedvomno nima narave predpisa (splošnega akta), ampak gre za določbe o konkretni delitvi premoženja bivše občine Velenje (zlasti šol, vrtcev, lekarn itd.) med tri nove občine. Za reševanje morebitnih sporov med občinami glede delitve premoženja ZLS predvideva arbitražno. Če spora ni mogoče rešiti pred arbitražo, odloča o sporu Vrhovno sodišče v upravnem postopku.
5. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Lovro Šturm in sodniki dr. Peter Jambrek, dr. Tone Jerovšek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Lovro Šturm